
Στις εκδηλώσεις της Ημέρας Μνήμης της Λύσης συμμετείχε αντιπροσωπεία 
του Δήμου Κιλκίς 
Στις θεσμικές εκδηλώσεις του αδελφού Δήμου Λύσης Κύπρου για την Ημέρα Μνήμης της Λύσης, η οποία αναθερμαίνει το δίκαιο αίτημα της επιστροφής των κατοίκων της στις πατρογονικές τους εστίες, μετά από πενήντα δύο χρόνια βίαιου εκτοπισμού και παράνομης τουρκικής κατοχής, συμμετείχε και φέτος αντιπροσωπεία του Δήμου Κιλκίς, με επικεφαλής τον Πρόεδρο του Δημοτικού Συμβουλίου Αναστάσιο Καζαντζίδη.
Η αποστολή του Δήμου Κιλκίς, αποτελούμενη από τον Αντιδήμαρχο Πολιτισμού – Τουρισμού Θεμιστοκλή Κοσμίδη και την Πρόεδρο της Δημοτικής Κοινότητας Κιλκίς Φεβρωνία Ιωαννίδου,, επαναβεβαίωσε τις σχέσεις φιλίας και συνεργασίας που τη συνδέουν με τον Δήμο Λύσης και μαζί με τις αντιπροσωπείες των Δήμων Αναργύρων – Καματερού και Αβδήρων δήλωσαν τη συμπόρευσή τους στην αταλάντευτη επιδίωξη των Λυσιωτών για τον επαναπατρισμό τους. 
Η μεγάλη συναυλία με Λυσιώτες καλλιτέχνες στο αμφιθέατρο του Δήμου Δρομολαξιάς – Μενεού διατράνωσε, άλλωστε, το μήνυμα του πολυετή αγώνα για τον γυρισμό των Λυσιωτών στον τόπο τους σε συνθήκες ελευθερίας και ειρήνης. Σε μια κίνηση υψηλού συμβολισμού και έντονης συγκινησιακής φόρτισης ο Πρόεδρος του Δημοτικού Συμβουλίου Κιλκίς επέδωσε στον Δήμαρχο Λύσης Ανδρέα Καουρή μια κλεψύδρα με την ευχή να αρχίσει να μετρά γρήγορα ο χρόνος ώστε να ανοίξει ο δρόμος της επιστροφής.
Στο περιθώριο της παραμονής της στον Δήμο Λύσης, η αντιπροσωπεία του Δήμου Κιλκίς επισκέφθηκε τόπους και μνημεία ιστορικού ενδιαφέροντος: τον Τύμβο της Μακεδονίτισσας, το Μνημείο Ηρώων Λύσης στη Λάρνακα, όπου και κατέθεσε στεφάνι, το Πολιτιστικό Κέντρο του Δήμου Αμμοχώστου στη Δερύνεια, το Ίδρυμα Αρχιεπισκόπου Μακαρίου Γ’, όπου είχε συνάντηση με τον Αρχιεπίσκοπο Κύπρου κ.κ. Γεώργιο και το Μουσείο Αγώνα. Πραγματοποίησε, επίσης, προσκύνημα στο εξωκκλήσι του Αγίου Ευφημιανού στον Κόρνο.
Η φιλοξενία του Δήμου Λύσης και των αδελφών Λυσιωτών στην αντιπροσωπεία του Δήμου Κιλκίς υπήρξε υποδειγματική. 
